Komisjoni määrus (EÜ) nr 2943/95,

20. detsember 1995,

millega sätestatakse üksikasjalikud eeskirjad nõukogu määruse (EÜ) nr 1627/94, millega nähakse ette kalapüügilube käsitlevad üldsätted, kohaldamiseks

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuni 1994. aasta määrust (EÜ) nr 1627/94, millega nähakse ette kalapüügilube käsitlevad üldsätted, [1] eriti selle artikli 13 lõiget 2 ja artiklit 16,

ning arvestades, et:

tuleks sätestada üksikasjalikud eeskirjad ühenduse kalalaevadele püügilubade väljaandmiseks vajaliku teabe komisjonile edastamiseks ja kriteeriumid, mida komisjon saab loataotluste kaalumisel kasutada;

kui kolmanda riigi lipu all sõitev kalalaev sooritab rikkumise, tuleks selle laeva omanikule anda võimalus väljendada oma seisukohti rakendatavate meetmete kohta;

liikmesriikide pädevate asutuste vahel tuleks kehtestada koostööprotseduur teabevahetuse hõlbustamiseks juhtudel, kui ühenduse eeskirju pole järgitud;

käesoleva määrusega ette nähtud meetmed on vastavuses kalanduse ja akvakultuuri korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega sätestatakse määruse (EÜ) nr 1627/94 artiklite 7, 8, 10 ja 13 üksikasjalikud rakenduseeskirjad.

1. PEATÜKK

Kalapüügiluba ühenduse kalavetes ja avamerel

Artikkel 2

1. Liikmesriigid edastavad komisjonile vähemalt üks kuu enne püügitoimingute algust esialgse nimekirja ühenduse kalalaevadest, mis kavatsevad hakata tegelema kalapüügiga vastavalt määruse (EÜ) nr 1627/94 artiklis 7 sätestatud tingimustele, ning teabe, mis võimaldab kontrollida, et nimekiri on kooskõlas ühenduse õiguse asjakohaste sätetega, sealhulgas andmed püügikoormuse hindamiseks.

2. Laevade nimekiri sisaldab eelkõige määruse (EÜ) nr 1627/94 I lisas nimetatud teavet.

3. Laevade nimekiri ja täiendav teave edastatakse komisjonile eelistatavalt elektroonilise andmeedastuse või elektroonilise posti teel.

4. Määruse (EÜ) nr 1627/94 artikli 7 lõikes 2 nimetatud tähtaeg algab kogu asjakohase teabe kättesaamise kuupäeval.

Artikkel 3

1. Liikmesriigid esitavad komisjonile loa saanud laevade lõpliku nimekirja hiljemalt 30 päeva jooksul pärast lubade väljaandmist.

Lõplik nimekiri kehtib senikaua, kuni liikmesriik selle otseselt või kaudselt tühistab.

2. Lõplikku nimekirja tehtavate muudatuste puhul peab komisjon saama artikli 2 lõike 1 alusel nõutava teabe vähemalt 12 tööpäeva enne püügitoimingute algust.

3. Liikmesriigid teatavad komisjonile viivitamata igast osaliselt või tervikuna tühistatud või peatatud loast, esitades selle põhjused.

Artikkel 4

Liikmesriigid saadavad komisjonile teabe määruse (EÜ) nr 1627/94 artiklis 8 nimetatud riiklike loasüsteemide kohta hiljemalt iga aasta 15. novembriks, kui sellised süsteemid on sisse seatud.

2. PEATÜKK

Kolmandate riikide laevadele antud lubade tühistamine ja peatamine

Artikkel 5

Liikmesriigid teatavad igast määruse (EÜ) nr 1627/94 artikli 10 lõikes 1 nimetatud viisil avastatud rikkumisest, märkides vähemalt asjaomase laeva nime, pardatähise, rahvusvahelise raadiokutsungi, kolmanda lipuriigi, kapteni ja omaniku nimed ning aadressid, juhtumi üksikasjaliku kirjelduse, kohtu-, haldus- või muude võetud meetmete üksikasjad ning kõik rikkumist käsitlevad lõplikud kohtuotsused.

Artikkel 6

1. Komisjon arutab kõiki kolmandate riikide laevade poolt sooritatud teatavaks tehtud rikkumisi ja hindab iga juhtumi tõsidust, võttes arvesse kõik liikmesriikide pädevate asutuste kohtu- ja haldusotsused ja eriti majandusliku kasu, mida laeva omanik võis saada, ning rikkumise mõju kalavarudele.

Ilma et see piiraks lipuriigiks oleva kolmanda riigiga sõlmitud kalanduskokkulepete sätteid, võib komisjon asjaomase laeva puhul, olles andnud laeva omanikule võimaluse avaldada väidetava rikkumise kohta oma seisukohti, otsustada juhtumi tõsiduse põhjal:

- kalapüügiluba peatada,

- kalapüügiluba tühistada,

- asjaomane laev järgmise kalendriaasta kalapüügilubade saamiseks kõlblike laevade nimekirjast välja arvata.

2. Komisjon võib otsuse teha alles 15. päeval alates väidetava rikkumise kohta omanikult teate saamisest.

3. PEATÜKK

Üld- ja lõppsätted

Artikkel 7

1. Rikkumise avastanud pädevad asutused annavad lipuliikmesriigi asutustele kogu vajaliku abi, et võimaldada neil alustada määruse (EÜ) nr 1627/94 artikli 13 lõikes 1 nimetatud menetlust.

2. See abi võib seisneda eriti dokumentaalsete tõendite edastamises, juurdepääsu võimaldamises rikkumise tõenditele ja kõnealuste asutuste ametnike tunnistajatena esinemise hõlbustamises lipuliikmesriigi kohtuprotsessil.

3. Rikkumise avastanud pädevad asutused teatavad lipuliikmesriigi asutustele igast laevast, mis ei täida neile rikkumise tõttu mõistetud karistuste nõudeid.

4. Liikmesriigid teatavad komisjonile ja lipuliikmesriigile igast kohtu-, haldus- või muust meetmest ning lõplikust kohtuotsusest, mis on seotud selle riigi lipu all sõitva ja rikkumise sooritanud laevaga.

Artikkel 8

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. detsember 1995

Komisjoni nimel

komisjoni liige

Emma Bonino

[1] EÜT L 171, 6.7.1994, lk 7.

--------------------------------------------------